**ΠΡΟΘΕΣΗ ΣΥΓΓΡΑΦΕΑ**

Στο νέο μοντέλο εξέτασης του μαθήματος της «Νεοελληνικής Γλώσσας και Λογοτεχνίας» περίοπτη θέση κατέχει ο εντοπισμός της πρόθεσης/σκοπού/στόχου του συγγραφέα του κειμένου και εν συνεχεία η τεκμηρίωση της απάντησης από τον μαθητή/τρια.

Λέγοντας «προθετικότητα /πρόθεση του συγγραφέα» ουσιαστικά αναφερόμαστε στις επικοινωνιακές – κατά κύριο λόγο – προθέσεις του, κάτι το οποίο διαμορφώνεται ανάλογα με το ιδιαίτερο μήνυμα που ο ίδιος θέλει να περάσει στον αναγνώστη/τρια .

Συγκεκριμένα, ο συντάκτης ενός κειμένου μπορεί να έχει ως στόχο/πρόθεση:

* Να ενημερώσει,
* Να πληροφορήσει,
* Να πείσει,
* Να αποδείξει,
* Να διαφωτίσει,
* Να προβληματίσει,
* Να τέρψει,
* Να καταγγείλει,
* Να εξηγήσει,
* Να αποσαφηνίσει/προσδιορίσει με σαφήνεια το περιεχόμενο κάποιου όρου…

Σε μια ενδεχόμενη ερώτηση, λοιπόν,  που θα αφορά την πρόθεση του συντάκτη ενός κειμένου, εκτός από την ίδια την πρόθεση που οφείλουμε να αναφέρουμε, μπορούμε να επεκταθούμε στο θέμα και το είδος του κειμένου, στο κοινό που απευθύνεται, αλλά και στα ιδιαίτερα χαρακτηριστικά της γλώσσας (γλωσσικές επιλογές – εκφραστικά μέσα) αλλά και του περιεχομένου του κειμένου. Επίσης, υπάρχουν και κάποιες άλλες σημαντικές παράμετροι που ενδέχεται να βοηθήσουν στον εντοπισμό της πρόθεσης του συγγραφέα του κειμένου, όπως η επικοινωνιακή περίσταση, η οργάνωση λόγου, ο τρόπος ανάπτυξης μίας παραγράφου και το ύφος του κειμένου.